CELEX: 62014CN0332
Language: sk
Date: 2014-07-09 00:00:00
Title: Vec C-332/14: Návrh na začatie prejudiciálneho konania, ktorý podal Bundesfinanzhof (Nemecko) 9. júla 2014 – Wolfgang und Dr. Wilfried Rey Grundstücksgemeinschaft GbR/Finanzamt Krefeld

22.9.2014   
            
            
               SK
            
            
               Úradný vestník Európskej únie
            
            
               C 329/3
            
         Návrh na začatie prejudiciálneho konania, ktorý podal Bundesfinanzhof (Nemecko) 9. júla 2014 – Wolfgang und Dr. Wilfried Rey Grundstücksgemeinschaft GbR/Finanzamt Krefeld
   (Vec C-332/14)
   2014/C 329/05
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Bundesfinanzhof
   
      Účastníci konania pred vnútroštátnym súdom
   
   
      Žalobkyňa: Wolfgang und Dr. Wilfried Rey Grundstücksgemeinschaft GbR
   
      Žalovaný: Finanzamt Krefeld
   
      Prejudiciálne otázky
   
   
               1.
            
            
               Súdny dvor Európskej Únie rozhodol, že článok 17 ods. 5 tretí pododsek šiestej smernice Rady 77/388/EHS (1) zo 17. mája 1977 o zosúladení právnych predpisov členských štátov týkajúcich sa daní z obratu umožňuje členským štátom na účely výpočtu odpočítateľnej pomernej časti dane z pridanej hodnoty zaplatenej na vstupe pre určité plnenie, akým je stavba budovy na zmiešané použitie, namiesto rozdeľujúceho kľúča uvedeného v článku 19 ods. 1 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu, ktorý je založený na obrate, uprednostniť iný rozdeľujúci kľúč, pod podmienkou, že zvolená metóda zaručí presnejšie určenie tejto odpočítateľnej pomernej časti (rozsudok Súdneho dvora Európskej únie z 8. novembra 2012, C-511/10, BLC Baumarkt, Umsatzsteuer-Rundschau 2012, 968, Höchstrichterliche Finanzrechtsprechung 2013, 79).
               
                           a)
                        
                        
                           Majú byť pri obstarávaní alebo stavbe budovy na zmiešané použitie plnenia na vstupe, ktorých vymeriavací základ patrí k obstarávacím alebo výrobným nákladom, na účely presnejšieho určenia odpočítateľnej DPH na vstupe najskôr priradené k plneniam podľa spôsobu využitia budovy (zdaniteľným plneniam alebo plneniam oslobodeným od dane) a iba zostávajúca DPH na vstupe sa má rozdeliť podľa metódy výmery alebo metódy založenej na obrate?
                        
                     
                           b)
                        
                        
                           Platia zásady stanovené Súdnym dvorom Európskej únie v rozsudku z 8. novembra 2012, C-511/10, – BLC Baumarkt –, EU:C:2012:689 a odpoveď na predchádzajúcu otázku aj pre DPH z plnení na vstupe za používanie, udržiavanie a využívanie budovy na zmiešané použitie?
                        
                     
         
               2.
            
            
               Má sa článok 20 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu vykladať tak, že oprava pôvodného odpočtu DPH na vstupe, ktorú toto ustanovenie predpokladá, sa má uplatniť aj na situáciu, keď osoba podliehajúca dani rozdelí DPH na vstupe z výstavby budovy na zmiešané použitie v zmysle článku 19 ods. 1 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu podľa metódy založenej na obrate stanovenej a dovolenej vnútroštátny právom a členský štát následne počas opravného obdobia uprednostní iný rozdeľujúci kľúč?
            
         
               3.
            
            
               V prípade kladnej odpovede na predchádzajúcu otázku: Bránia zásady právnej istoty a ochrany legitímnej dôvery uplatneniu článku 20 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu, ak členský štát pre také prípady, ako sú opísané vyššie, ani výslovne nestanovuje opravu odpočítanej DPH na vstupe, ani neprijme žiadnu prechodnú úpravu, a ak rozdelenie DPH na vstupe uplatnené osobou podliehajúcou dani podľa metódy založenej na obrate považuje Bundesfinanzhof vo všeobecnosti za vecne správne?
            
         
      (1)  Smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia, Ú. v. ES L 145, s. 1; Mim. vyd. 09/001, s. 23.